정조 10년
丙午十二月二十八日辰時。上御熙政堂。大臣備局堂上。引見入侍時。領議政金致仁。左議政李福源。行司直金華鎭。左參贊金魯鎭。行刑曹判書鄭昌聖。開城留守李性源。右參贊徐有隣。行副司直徐有寧。延豊君李𡊠。行副司直李柱國。行都承旨洪秀輔。左承旨李亨元。右承旨朴天行。左副承旨趙衍德。右副承旨李義行。同副承旨李敬一。假注書張錫胤張相吾。記事官李相璜金祖淳。以次進伏訖。致仁等進前曰。日氣不適。聖體。若何。上曰。一樣矣。致仁等曰。王大妃殿氣候。何如。上曰。一樣矣。致仁等曰。惠慶宮氣候。何如。上曰。一樣矣。致仁曰。此咸鏡監司鄭民始狀啓也。以爲臣營及南北兵營所屬親騎衛設置時。試取施賞。無所差殊。出身親騎衛之都試居首沒技者。邊將承傳。而間因該兵使陳請。出身之計畫居首沒技者。特施加資。自願邊將者。依願許施事。定式擧行。臣營屬出身親騎衛之都試計畫居首沒技居首者。一依南北兵營例。施以加資之典。自願邊將者。依願差除事。請令廟堂稟旨分付三營親騎衛。不宜異視。本營都試出身親騎衛計畫居首加資。與自願邊將者。一依南北兵營例許施事。分付道臣。何如。上曰。依爲之。出擧條致仁曰。此南兵使申㬚狀啓也。以爲三甲左右營明春習操。依定式擧行。而南各營所管邑鎭。各其官鎭門聚點事。請令廟堂稟旨。分付矣。南北關年事。均失登稔。則停操不宜異同。本營明春習操。姑令停退。官鎭聚點。依例擧行事。分付何如。上曰。依爲之。出擧條致仁曰。此咸鏡監司鄭民始狀啓也。以爲三甲及六鎭諸邑穡事。未免失稔。至於災邑峽里之民。方始抄飢救急之政。南北兵使明春巡操及臣營獨鎭部鍊。姑爲停退。各其官鎭門聚點。依定式擧行事。請令廟堂稟旨。分付矣。南北兵使明春巡操纔回。該兵使狀請。旣許停退。本營獨鎭部鍊。不宜異同。亦令停退。官鎭門聚點。依定式擧行事。分付何如。上曰。依爲之。出擧條致仁曰。頃以延齡君後事事。有後日登對稟處之命矣。此事當以先朝下敎爲重。亦可參以禮意事例。而先朝下敎旣不曰繼後。而曰主祀者。豈或聖意有在。只今奉其香火而已耶。恩信之於延齡。昭穆違序。非可議以主祀。而在昔世宗朝。特命廣平大君。奉撫安大君祀。而璿譜直書以繼子。先正臣宋時烈所撰撫安大君墓碑有曰。世宗繼絶。以廣平大君爲後。其賜祭文曰。恩旣篤於展親。禮莫重於立後云云。蓋廣平之於撫安。亦無禰位。而直爲立後。則其於禮意倫序。恐有未安。而璿譜所記。若先正諸人之文。若是丁寧。久遠之事。今難詳究。以臣陋淺之見。何以據例質言乎。且若以恩信。直繼延齡。如廣平之爲。則洛川事。亦甚難處。臣意則姑依先朝下敎。以主祀爲定。或爲寡過之道耶。博詢於諸大臣及儒臣禮官而處之。何如。上曰。無論主祀與立後。先朝下敎別無文跡之見在者。恩信名雖王孫。禮用王子。持難於繼後者。蓋以洛川爲禰故耳。更考譜略。如得以王子繼王孫之例。則不必廣議。卽令該曹決定。可也。傳曰。更思無不可奉祀之事。直定奉祀事。分付該官。出擧條上曰。今番次對。政當歲末。又値上號之時。未了之案。欲於今日出結末。至於臺啓。新啓中亦多收殺之事。日前已下之批答。還入改下。其不有違於格例耶。致仁曰。然矣。上曰。昨日承旨徑出事。卿亦聞知乎。到此地頭。烏得不頒布乎。致仁曰。頃者下敎。至誠惻怛。故臣等他不暇顧。不得已以緩請二字奉承。而承宣之徒事許久相持。不爲頒布。十四字刀割上曰。都承旨進前。秀輔進伏。上曰。院啓之日日煩聒。便與三司故紙相似。卿等雖終歲爭執。豈有得請之日乎。在事體徒涉屑越。在卿等亦近欠誠。今則都不如趁此速頒之爲愈也。卿等雖爲頒布。寧或發於臺啓乎。遞去承宣。則有自發自止之嫌。不得奉承。今日將順。決無關於爲卿等處義。卿試思之。秀輔曰。臣與他承旨無異。他承旨之所不爲。臣何敢爲之乎。上曰。然則遷延歲月。將無止泊耶。從速頒布。頒後爭執。亦何妨耶。秀輔曰。臣等非不知聖意之有在。而頒布之命。有死而已。決不敢奉承矣。上曰。承宣之罷職遞差。豈可日日爲之乎。急急頒布之外。別無他道矣。致仁曰。到今事宜頒布。而承旨之尤不欲頒布者。以擧條中有添書處故耳。上曰。然則添書字。當爲塗沫。原學條入之。相吾承命出。持原擧條入伏。上曰。予當竝與下款事而聽之。該房塗沫後。頒布。可也。義行承命抹之。仍使相吾。持擧條出傳。上曰。今則此事已結末矣。禁府其果擧行乎。福源曰。外議亦或以頒布爲宜。禁府似必擧行矣。致仁曰。以宇鎭事言之。尙今留置。固已國法之乖當。不可不一番盤問。期於結末矣。上曰。渠之罪。雖萬死無惜。而以渠地處。至於此境。不幸莫甚。二行刀割上曰。至於以謙事。方欲了當於歲前矣。致仁曰。以謙宇鎭。今不必更議。從速了當。誠得之矣。十行刀割上曰。二十一日兩司合啓還入。賤臣承命持入。上命天行。改書。批答曰。不允。善德事。究覈處法一也。何累王府。移送捕廳。宇鎭事。卽速停啓。以謙事。雖欲更覈。以子作證。大乖王政。雖無是也。渠自有犯。快施當律之請固好。卽爲出付有司。過齋後用律。答府院曰。不允。檢擬長銓事依啓。聲罪擬律。太不襯當。施以削職。一伸公議。禮堂事。亦欲究竟。律名太過。施以不敍之典。戶判事依啓。此則施以罷職。可也。上曰。禁將入來與否。知入。相吾承命出還奏曰。禁將違牌矣。命書傳敎曰。雖以備堂出牌。身爲將臣。納牌不進。揆以紀綱。萬萬寒心。行副司直李敬懋。令該府爲先拿問處之。上曰。武將豈有納牌不進之例乎。致仁曰。前例有無。臣雖未詳。在國體則前所罕聞。拿處似不可已矣。上曰。事體則然。而放後處置。當何如。致仁曰。其所處義。無怪其不欲異前。不必因此而每每處分。終若不出。則亦損國體。惟在自上默運處之矣。上曰。予意則今番限重譴。期於督出矣。卿言旣如此。則到今勢難勒令察任。誠如卿言。宜思無痕處之之道。改差仍任。御將俄下拿處傳敎。勿爲頒布。可也。出擧條命書傳敎曰。目下急務。無出各去偏私。如是。然後可使擧條得宜。人心悅服。當初發啓。乖當極矣。然旣欲發此事。則勿論迫於嚴命與草記承批。其爲事到迫隘。畢竟擧行則一也。擬律之際。雖宜有輕重之區別。而其禮堂之一發一否。能無礙眼之嫌乎。其端雖微。其漸不可長。當該發啓臺臣罷職。且以銓官及禮堂事言之。不露姓名。隱晦極矣。又其下語之罔測。一見猶驚心。當之者固無論。中外之見此具書者。能悅服乎否乎。眞有此箇負犯。其律亦豈止於削竄。擧措之不審。亦不可無警。伊日城上所兩司臺臣。亦爲罷職。又命書傳敎曰。傳旨則一依初擧條啓下。而禁府之尙無一言皁白。擧行刑止。尙不草記。極爲駭然。行公堂上竝遞差。前望單子入之。又命書傳敎曰。歲改隔日。今日擧措。皆謂究竟法也。沈豐之事。不可無一番節拍。以開進身。亦不可無一番警飭。以存事體。大抵伊日臨殿。小大咸簉。參聞與否。自有公議。豈待自明而知之。而初疏則人情無怪其如此。況有前後筵敎。此則固當矣。至於再疏之繼呈於臺啓中姓名未出之前者。跡涉突兀。事關後弊。此人人品。予固好之。責備之擧須倍他人。乃所以爲此人之意。禮曹參判沈豐之罷職。上曰。此事處分。何如。致仁曰。事體似然矣。上曰。世道之責。專委於卿。今日傳敎。可謂題也。卿須解題。可也。致仁曰。以臣之庸愚老病。有何擔負之責乎。聖敎如此。臣不敢承當矣。上曰。左相之意。何如。福源曰。領相先王朝擔世道之舊老也。當是時倚毗之重。捨此而其誰乎。日昨登筵。以謊言事。有所敷陳矣。上曰。謊言等事。姑捨是。可也。福源曰。因此而竊有所達者矣。頃者領相。聞領敦寧之言。萬萬惶懍云矣。致仁曰。臣向聞領敦寧之言。甚爲不安矣。上曰。指毁此譽彼四字而然耶。此箇四字。初非有意寫去者也。適因言端。有所酬酢於領敦寧者。而卿若以此引義。則予當改之。雖或不改。豈必不安於卿心乎。致仁曰。蔭官陞資者。非曾經寺院之正。則不得擬都正該曹佐貳。是定式也。而至於五衛將金持默。臣旣爲儲望請擢用則與他有異。且自前大臣陳達。則亦無所拘矣。此後都正該曹佐貳之窠。隨卽調用何如。上曰。依爲之。出擧條致仁曰。臣久謝朝端。凡於政注。無所曉知。而取見大政兩銓望單。則大體似好。其中亦不無可言矣。如慶基殿參奉年歲之不書。河東府使三望移遷者。不懸朔數。無怪其倉卒錯誤。而向來以守令久任事。累有飭敎。臣亦奉見於朝紙矣。晉州固地大難治。今以纔過十朔。或未滿十朔之人。竝爲備擬。至蒙恩點。別提下於主簿。而別提下望。擬以主簿。兩提擧之大政留窠。曾所罕見。政例所在。不可無警。吏曹判書尹蓍東。從重推考。何如。上曰。依爲之。出擧條致仁曰。兵批政注。臣尤昧昧。而虞候與守令。緊漫懸殊。以未準朔或過十數朔守令。遽移虞候。此已不察。至於訓鍊都正李海愚。一日之政。自六品直至三品。亦太無漸。兵曹判書金履素。亦不可無推考警責之道矣。上曰。依爲之。出擧條有隣曰。今年三南京畿收租之大縮。尤有甚於癸卯。凡係用度。不可不節損。營官需及各樣裁減之節。依癸卯年例擧行。何如。上曰。大臣之意。何如。致仁曰。貢人裁減。雖値災年。未曾番番擧行。而至於營官需及各樣價。壬癸年亦皆擧行云矣。上曰。依爲之。出擧條仍命退諸宰。上曰。予有多般可言之事。而每緣筵席之煩聒。不得開言矣。致仁曰。聖敎下諭。則謹當奉悉矣。上曰。今日筵席。亦未雍容。當於便殿。召接卿等。暫退。諸臣以次退出。